Cradock-busramp: Meisie glo van een voertuig na ander geslingerDie foto is deur @AngelaGillham op Twitter gelaai. TimesLive berig dat die sewejarige meisie se liggaam in die Laerskool Cradock se skoolbus gevind is. Onderwysers van die skool het egter daarop aangedring dat sy nie een van die skool se leerlinge was nie. Die meisie was glo ŉ passasier van die minibus en is na bewering uit die voertuig in die skoolbus in geslinger toe die twee voertuie gebots het. Die hoof van Laerskool Cradock, Wimpie van der Merwe, en die 10-jarige Stephanus Cornelius Ferreira was onder die oorledenes. Die adjunkhoof van die skool, Alfie Blume, sterk tans aan in die Greenacres-hospitaal. ŉ Onderwyser van die skool, Jacques de Meillon, het ŉ rugbesering opgedoen in die ongeluk en word vandag in Bloemfontein geopereer. Die dodetal van die ongeluk is aanvanklik as 16 aangedui en is later tot 18 verhoog. Arrive Alive het egter later bekendgemaak dat 17 mense in die ongeluk gesterf het. Volgens ooggetuies het die Mtwana Tours minibus ŉ ander voertuig op ŉ blinde hoogte verbygesteek voor dit reg van voor teen die skoolbus, wat onderweg was na ŉ sportbyeenkoms op Graaff-Reinet, gebots het. Lees meer hier.